b'\n_START_ARTICLE_\nGeorge J. Mitchell\n_START_SECTION_\nBakgrunn\n_START_PARAGRAPH_\nFaren, som ogs\xc3\xa5 het George John Mitchell, var arbeider, og moren Mary Saad var en innvandrer fra Libanon. Mitchell avla i 1954 grunneksamen ved Bowdoin College. Han avla s\xc3\xa5 i 1961 juristeksamen ved Georgetown University Law Center.\n_START_SECTION_\nPolitikk\n_START_PARAGRAPH_\nMitchell var demokratenes kandidat i guvern\xc3\xb8rvalget i 1974 i Maine. Han tapte valget mot James B. Longley; for f\xc3\xb8rste gang i delstatens historie fikk Maine dermed en partipolitisk ubundet guvern\xc3\xb8r._NEWLINE_Mitchell var dommer i en f\xc3\xb8deral domstol 1979\xe2\x80\x931980. Han tiltr\xc3\xa5dte den 17. mai 1980 som senator for Maine, etter at Edmund Muskie var blitt USAs utenriksminister. Mitchell ble i 1982 valgt til en hel mandatperiode, ble gjenvalgt 1988, men stilte ikke til gjenvalg i 1994._NEWLINE_USAs president Bill Clinton tilb\xc3\xb8d ham i 1994 en utnevnelse til USAs h\xc3\xb8yesterett, men Mitchell takket nei. F\xc3\xb8lgende \xc3\xa5r takket han ja til \xc3\xa5 bli USAs s\xc3\xa6rskilte utsending for Nord-Irland. Mitchell ledet forhandlingene som ledet til Langfredagsavtalen mellom Storbritannias og Irlands regjeringer og for partier i Nordirland._NEWLINE_Mitchell ble ogs\xc3\xa5 utnevnt av Clinton til \xc3\xa5 lede gruppen som utarbeidet rapporten om konflikten mellom Israel og Palestina i begynnelsen av Andre intifada. Rapporten ble fremlagt 30. april 2001 og fikk navnet Mitchellrapporten._NEWLINE_Den 22. januar 2009 ble han av den nyvalgte president Barack Obama utpekt som spesialr\xc3\xa5dgiver for Midt\xc3\xb8sten. Han var s\xc3\xa5 med p\xc3\xa5 \xc3\xa5 forberede de gjenopptatte fredssamtaler i september 2010. Han ledet ogs\xc3\xa5 den amerikanske delegasjon til Palestine Investment Conference i juni 2010. President Obama kunngjorde den 13. mai 2011 Mitchells fratreden fra vervet fra 20. mai 2011._NEWLINE_I 2015 utgav han sine memoarer, The Negotiator.'